b"\n_START_ARTICLE_\nAixecament austriacista de Menorca\n_START_SECTION_\nAntecedents\n_START_PARAGRAPH_\nL'agost del 1705, poc despr\xc3\xa9s del setge de Gibraltar, amb l'ajut de l'estol angl\xc3\xa8s, els austracistes conqueriren D\xc3\xa9nia i altres places com ara Alzira; quan Joan Baptista Basset desembarc\xc3\xa0 a Altea, on l'arxiduc fou proclamat rei de Val\xc3\xa8ncia i comen\xc3\xa7\xc3\xa0 la revolta dels maulets, i Basset via D\xc3\xa9nia, Gandia i Alzira, va cavalcar fins a Val\xc3\xa8ncia, que va obrir les portes a l'ex\xc3\xa8rcit maulet sense resist\xc3\xa8ncia i l'entusiasme popular fou immens. _NEWLINE_Mentrestant, encoratjats constantment pel pr\xc3\xadncep Jordi de Darmstadt, escamots armats barraren el pas als borb\xc3\xb2nics a la plana de Vic. La flota de l'Arxiduc, formada per 180 vaixells amb 9.000 soldats anglesos, holandesos i austriacs i 800 cavalls sota el comandament de Lord Peterborough, l'holand\xc3\xa8s Shrattenbach i Jordi de Darmstadt arrib\xc3\xa0 a Barcelona el 22 d'agost de 1705. Al regne de Val\xc3\xa8ncia arribaven not\xc3\xadcies de l'al\xc3\xa7ament austracista al Principat, i aix\xc3\xb2 ajud\xc3\xa0 a escampar la revolta des de Vinar\xc3\xb2s i Benicarl\xc3\xb3 a Vila-real i Castell\xc3\xb3, on els maulets es feren forts._NEWLINE_Davant del setge dels austracistes, les autoritats barcelonines es mantingueren fidels a Felip d'Anjou i proposaren formar la Coronela, mentre la poblaci\xc3\xb3 vacil\xc2\xb7l\xc3\xa0; mentrestant, els vigatans s'al\xc3\xa7aren i en baixaren uns 1.000 armats per unir-se al desembarcament, que a la Batalla de Montju\xc3\xafc capturen la fortalesa, des de la qual bombardejarien la ciutat. Barcelona, envoltada de les tropes aliades va rendir-se el 9 d'octubre i el virrei Baltasar Crist\xc3\xb3bal de Hixar sign\xc3\xa0 la capitulaci\xc3\xb3._NEWLINE_Mentrestant, un ex\xc3\xa8rcit austriacista provinent de Portugal va prendre Madrid el 29 de juny, per\xc3\xb2 fou represa per Felip el 4 d'octubre, mentre Carles es replegava cap a Val\xc3\xa8ncia.\n_START_SECTION_\nL'aixecament\n_START_PARAGRAPH_\nA Menorca, abassegada per la forta guarnici\xc3\xb3 espanyola que ocupava l'illa, es produ\xc3\xad l'aixecament austriacista de Menorca el 20 d'octubre de 1706, sent nomenat Joan Miquel Saura com a governador austriacista el 28 de novembre. _NEWLINE_La lluita entre carlistes i filipistes dur\xc3\xa0 tres mesos, fins que el gener de 1707, Felip V de Castella envia un batall\xc3\xb3 de refor\xc3\xa7 al governador Diego Leonardo D\xc3\xa1vila procedent de Tol\xc3\xb3, que torn\xc3\xa0 a controlar l'illa el 12 de gener de 1707.\n_START_SECTION_\nLa Conquesta dels Anglesos\n_START_PARAGRAPH_\nAnglaterra no perdia de vista les seves ambicions d'instal\xc2\xb7lar-se fermament a la Mediterr\xc3\xa0nia, i James Stanhope va salpar de Barcelona amb 600 anglesos, 600 portuguesos i 500 espanyols des de Barcelona, als que es van sumar a Mallorca 300 homes comandats per Joan Miquel Saura Morell, arribant a Ma\xc3\xb3 el 13 de setembre de 1708, on John Leake feia una setmana que esperava reconeixent el terreny. Les tropes van desembarcar a Alcaufar el 14 de setembre i van trigar uns quants dies a arribar al Castell de Sant Felip per la manca de camins, on la guarnici\xc3\xb3 de 1000 homes, comandada pel capit\xc3\xa0 franc\xc3\xa8s La Jonqui\xc3\xa8re i Diego Leonardo D\xc3\xa1vila es va rendir per evitar una massacre entre les dones i els nens refugiats."